綸生白公祠

堂號廣達，喺廣州河南嘅龍潭村西約西大街22號。清朝同治十一年開始起祠堂，光緒廿五年竣工。祠堂用料上乘，做工精緻，係祠堂中嘅上品。1993年8月，綸生白公祠同附近嘅「樂善好施」牌坊成為廣州市文物保護單位。2002年7月，列入廣東省第六批文保單位名單。

建築 
祠堂坐東向西，左右三路，前後四進。中路主體建築有頭門、拜亭、中堂和後堂。兩側係南舍、北舍。祠前面花崗石鋪地。

頭門面闊三間，進深兩間。硬山頂，人字封火山墻，灰塑博古脊。前部樑架、駝峰、斗栱雕將相人物圖案。兩次間有石包臺，上架蝦公樑，樑上面放石獅。明間兩扇木板門，下有木腳門。石門額刻「綸生白公祠」，兩便木門聯「清芳長慶集 遺愛報恩祠」。門前係三級石梯，側邊有抱鼓垂帶。

中堂面闊三間，同拜亭成勾連搭，前邊係拜亭，後面係中堂。樑架都有雕花紋。堂入邊有木雕松鶴、瑞獅花罩。

後堂面闊三間，進深三間，硬山頂，博古正脊，係供白氏祖宗牌位嘅地方，裡面木雕通花橫披。左右路面闊3.8米，高兩層10.5米。

歷史 
白綸生，名經，號進賢，龍潭村人，花名白老二。白綸生創辦悅盛商行發達之後，關心廣州公益事業，多次捐錢，籌建愛育善堂、方便醫院、四廟善堂並重修北山莫氏敦倫堂，又喺龍潭起興仁書院，重成日慷慨解囊，賑濟臨近梓里，因而深受鄉人愛戴。兩廣總督李瀚章亦奏請光緒皇帝褒題「樂善好施」，起牌坊嚟表彰。

清同治年間，白綸生出錢將白氏大宗祠附近嘅何氏宗祠遷走，喺何祠原址上面起祠堂。白綸生力求建築精美，使咗廿幾年起祠堂。光緒廿五年，綸生祠落成慶典喺龍潭村舉行，嗰時，白綸生昇咗仙六年。直到光緒廿六年，祠堂最後一副對聯先寫好。祠堂落成之後，形成咗從南至北三座白家祠嘅景觀。

攷 
《廣州市文物普查彙編·海珠區卷》，ISBN 978-7-80731-659-6 
《海珠古祠堂》，ISBN 978-7-5548-0235-9 

海珠區
白